## Ivace+i adjudica, a Xixona, una parcel·la de sòl industrial a una empresa artesanal d’alimentació que invertirà 550.000 euros

*** La instal·lació de Complement Xixona en L’Espartal III consolida el parc empresarial com a referència en la indústria alimentària de qualitat
* La consellera Marián Cano assenyala que “volem que la Comunitat Valenciana siga un lloc a on les empreses troben l’entorn adequat per a créixer, innovar i invertir”**

La Conselleria d’Indústria, Comerç, Innovació i Turisme ha adjudicat una parcel·la de 900 m2 de sòl industrial en el Parc Empresarial L’Espartal III de Xixona a Complement Xixona, una empresa especialitzada en l’elaboració artesanal d’oblees de pastes de fruita seca (ametla, pistatxo, cacauet i anacards).

Esta adjudicació, que s’ha dut a terme a través d’Ivace+i en la modalitat de compravenda, permetrà a Complement Xixona establir el seu magatzem i àrea de producció amb una inversió prevista de 550.000 euros, i el manteniment i la generació de deu llocs de treball.

La consellera d’Indústria, Comerç, Innovació i Turisme, Marián Cano, ha assenyalat que esta operació reforça L’Espartal III “com a centre de referència en la indústria alimentària de qualitat i fomenta el desenrotllament econòmic i el creixement del municipi”.

En este sentit, Cano ha recordat que, recentment, el Consell ha adjudicat més de 10.700 m² de sòl industrial en este mateix parc a les empreses López Mira i Progelcone, dos referents del sector que faran una inversió de cinc milions d’euros que suposaran un impacte directe en l’ocupació de la comarca.

“Estes adjudicacions formen part de la nostra estratègia per a atraure inversions industrials. Volem que la Comunitat Valenciana siga un lloc a on les empreses troben l’entorn adequat per a créixer, innovar, invertir i contribuir a l’enfortiment de la nostra economia local i regional”, ha destacat la consellera.

A més, ha subratllat que, “amb estes iniciatives, estem consolidant Xixona com un pol de desenrotllament industrial, amb un marcat enfocament en la qualitat dins del sector alimentari”.

“També demostren que el model de desenrotllament industrial que promovem està donant resultats i reflectix la confiança del sector empresarial en les infraestructures industrials de qualitat disponibles en la nostra regió”, ha afegit.

**L’Espartal III**

El Parc Empresarial L’Espartal III, comercialitzat per Ivace+i, està situat en un dels entorns de més tradició en el sector agroalimentari. En este es troba la seu del Consell Regulador IGP de Xixona i Torró d’Alacant.

Disposa d’una superfície de 105.741,45 m2 i 76 parcel·les. Compta amb un total de 14 empreses adjudicatàries, que generaran una inversió de 18,3 milions d’euros i la generació i el manteniment de 146 ocupacions.

Entre els principals sectors de les empreses instal·lades es troba l’alimentació (xocolate, torrons, gelats, orxata), la maquinària per a gelats, l’alcohol, la neteja industrial, magatzem *kits* per a ajuda humanitària, logística i distribució.

Fecha: 27/12/2025